**E L Ő T E R J E S Z T É S**

**Szombathely Megyei Jogú Város Közgyűlésének 2017. december 14-i ülésére**

**Javaslat az egészségügyi alapellátás továbbfejlesztésére**

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja alapján helyi önkormányzati feladat az egészségügyi alapellátás biztosítása.

Az egészségügyi alapellátásról szóló 2015. évi CXXIII. törvény 5. § (1) bekezdése kimondja, hogy a települési önkormányzat az egészségügyi alapellátás körében gondoskodik a háziorvosi, házi gyermekorvosi ellátásról, a fogorvosi alapellátásról, az alapellátáshoz kapcsolódó háziorvosi, házi gyermekorvosi és fogorvosi ügyeleti ellátásról, a védőnői ellátásról és az iskola-egészségügyi ellátásról.

Szombathely város egészségügyi alapellátása országos viszonylatban is kiemelkedőnek mondható, a megkezdett intézkedések és fejlesztések további folytatása szükséges és indokolt az alábbiak szerint.

1. **Betegirányító rendszer kialakítása**

A betegirányító rendszer bevezetésére a hatékonyabb betegellátás érdekében 2014. évtől került sor előbb a Váci Mihály utcai, majd a 2015. évtől a Kiskar és a Szűrcsapó utcai rendelőegységekben.

A betegirányító rendszer főbb előnyei az alábbiak szerint foglalhatók össze:

* akár telefonon, akár személyesen történő érdeklődés esetén rövidebb idő alatt kapnak tájékoztatást a betegek, olyan időszakban is, amikor a háziorvos éppen nem rendel;
* több idő jut a tényleges betegellátásra azzal, hogy a háziorvos mentesül a betegirányítás által átvállalt feladatok alól;
* az orvosi rendelőben csökken a telefonhívások száma a rendelési idő alatt, amellett, hogy természetesen igény esetén a betegek a háziorvossal továbbra is kapcsolatba léphetnek;
* csökken a várakozási idő;
* a betegek gyorsabban és rugalmasabban intézhetik a recept felírásokat, az igazolások kiállítását és az egyéb adminisztratív jellegű ügyeiket.

A Közgyűlés a 138/2014. (IV.24.) Kgy. számú határozatában felkérte az Egészségügyi Szakmai Bizottságot, hogy a betegirányító rendszer hatékony működése esetén tegyen javaslatot a rendszer más rendelőegységekben történő kiterjesztésére. Előzőek ismeretében felmerült az igény, hogy a Szent Márton utcai rendelőegységben is kerüljön kialakításra a szóban forgó rendszer.

A Szent Márton utcai rendelőegységben 6 felnőtt háziorvos, 2 felnőtt fogorvos dolgozik, továbbá fizioterápiás kezelőhely és vérvételi hely is működik. A Szombathelyi Egészségügyi és Kulturális Intézmények Gazdasági Ellátó Szervezete (a továbbiakban: GESZ) megvizsgálta a rendelőegység helyiségeit. Tekintettel arra, hogy szabad helyiség nem áll rendelkezésre, a vérvételi hely belső átalakításával lenne megoldható a betegirányító helyiség kialakítása, amelynek költsége az alábbi:

A kialakítás összes költsége: **1.389e Ft**, amely az alábbi tételekből tevődik össze:

* A vérvételi helyből betegirányító helyiség átalakításának költsége: 924e Ft
* VoIP telefonközpont és VoIP telefonrendszer beszerzése és a rendszer kialakításának költsége árajánlat alapján 305e Ft.
* Betegirányító részére zárható íróasztal és szék, valamint szekrény beszerzése: 160e Ft

A működés költsége 10 hónapra: **2.932e Ft**, amely az alábbi tételekből tevődik össze:

* Egy fő középfokú egészségügyi végzettséggel rendelkező munkatárs bére: 2.110e Ft
* Járuléka: 422e Ft
* Egyéb dologi és működési költség: 400e Ft

A Szent Márton utcai rendelőegységekben a betegirányító rendszer **2018. március 1-től** tudna indulni.

1. **„Egy orvos - egy rendelő” elv folytatása**

Az „Egy orvos - egy rendelő” elv legutóbb 2013-ban a Selmec utcai felnőtt háziorvosi rendelőegységben valósult meg.

Felmerült az igény, hogy a Jáki u. 35. szám alatti háziorvosi rendelőben kerüljön megvizsgálásra annak a lehetősége, hogy az „egy orvos - egy rendelő” elv miként valósítható meg.

Az épületben a földszinten helyezkedik el 2 felnőtt háziorvosi rendelő (3 háziorvos rendel), 1 gyermek háziorvosi rendelő (1 orvos rendel) és 1 védőnői munkaszoba (3 védőnővel).

Az emeleten helyezkedik el egy 55 m2-es szolgálati lakás és a Berzsenyi Dániel Megyei és Városi Könyvtár Fiókkönyvtára kb. 250 m2-en.

Az épület emeleti átalakítása lehetővé tenné lift beszerelésével egy felnőtt háziorvosi rendelőegység kialakítását, funkciócserével érintve a könyvtár által használt területet.

A Berzsenyi Dániel Megyei és Városi Könyvtár vezetője a funkciócserével egyetért, és támogatja az átalakítási munkálatokat.

Az átalakítási munkálatok bekerülési költsége a GESZ előzetes felmérése alapján **bruttó 44.450.000,- Ft**, az átalakítás tervezési költsége **bruttó 3.048.000,- Ft**.

1. **Fogászati alapellátás támogatása**

A Kollegiális Fogorvosi Testület ülésein több ízben is felmerült, hogy a Magyar Orvosi Kamara Fogorvosi Tagozata szerint **a fogászati alapellátók finanszírozása messze elmarad a háziorvosokétól, annak ellenére, hogy a minimumrendeletben előírt szakmai feltételek betartása és a felhasznált anyagok költsége folyamatosan emelkedik.** Előzőek alapján merült fel lehetőségként a fogászati alapellátás támogatására a rezsiköltségek Önkormányzat által történő átvállalása.

A 18 gyermek-, ifjúsági-, és felnőtt fogorvos 5 eltérő energetikai adottságú rendelőegységben, eltérő nagyságú rendelőkben végzik a betegek ellátását, így az általuk megtérített közmű- és energiakiadások is eltérő nagyságúak.

A GESZ tájékoztatása alapján 2016. évben a felmerült rezsiköltségek nagysága 5.079 e Ft volt, mely egy orvosra vetítve átlagosan 282,2 e Ft kiadást jelentett éves szinten. A rezsi költségek magukba foglalják a villamos energia, gázdíj, távhőszolgáltatás, víz- és csatornadíj, és a hulladékszállítás kiadásait.

A rezsitámogatás biztosítása esetén szükséges módosítani a fogorvosokkal kötött megállapodásokat is. A privatizált fogorvosi praxis megvétele esetén kötendő megállapodás módosítás tervezete az előterjesztés 1. számú, míg a közalkalmazotti fogorvosi praxis privatizációja esetén kötendő megállapodás módosítás tervezete az előterjesztés 2. számú mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2017. november „ ”**

/: **Dr. Puskás Tivadar** :/

**I.**

**HATÁROZATI JAVASLAT**

**………../2017. (XII.14.) Kgy. sz. határozat**

1. Szombathely Megyei Jogú Város Közgyűlése a „Javaslat az egészségügyi alapellátás fejlesztésére” című előterjesztést megtárgyalta, és elhatározza, hogy a Szombathely, Szent Márton u. 20. szám alatti felnőtt háziorvosi rendelőegységben betegirányító rendszer kerüljön kialakításra 2018. március 1. napjával.

2. A Közgyűlés a Szombathelyi Egészségügyi és Kulturális GESZ létszám-előirányzatát 2018. március 1. napjával 1 fővel növeli. A foglalkoztatottak létszáma így 95 főről 96 főre módosul, ezen belül a szakmai létszám 61 főről 62 főre nő, míg az intézmény-üzemeltetési létszám változatlanul 34 fő marad.

3. A Közgyűlés elhatározza, hogy a létszámbővítés költségvetési fedezetére járulékkal együtt mindösszesen 2.532.000,- Ft összeget a GESZ 2018. évi költségvetésében biztosítja.

4. A Közgyűlés elhatározza, hogy a tárgyi feltételek kialakításához és a működési költségekre összesen 1.789.000,- Ft összeget a GESZ 2017. évi költségvetésében biztosítja.

5. A Közgyűlés felkéri a GESZ igazgatóját, hogy a Közgyűlés döntését követően a betegirányító rendszer kialakításához szükséges munkáltatói és egyéb intézkedéseket tegye meg.

**Felelősök:** Dr. Puskás Tivadar, polgármester

Molnár Miklós alpolgármester

Dr. Kecskés László, az Egészségügyi Szakmai Bizottság elnöke

Dr. Károlyi Ákos jegyző

 /a végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője,

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal (az 1. pont vonatkozásában)

 2017. évi költségvetési rendelet módosítása (a 4. pont vonatkozásában)

 2018. évi költségvetési rendelet megalkotása (a 3. pont vonatkozásában)

2018. március 1. (a 2. és az 5. pont vonatkozásában)

**II.**

**HATÁROZATI JAVASLAT**

**………../2017. (XII.14.) Kgy. sz. határozat**

1. Szombathely Megyei Jogú Város Közgyűlése egyetért azzal, hogy az „egy orvos - egy rendelő” elv folytatására a Szombathely, Jáki u. 35. szám alatti rendelőegységben kerüljön sor.
2. A Közgyűlés elhatározza, hogy a Jáki utcai rendelőegység 1. pont szerinti átalakításának tervezési költségére bruttó 3.048.000,- Ft összeget biztosít a Szombathelyi Egészségügyi és Kulturális GESZ 2018. évi költségvetésében.

**Felelősök:** Dr. Puskás Tivadar, polgármester

Molnár Miklós alpolgármester

Dr. Kecskés László, az Egészségügyi Szakmai Bizottság elnöke

Dr. Károlyi Ákos jegyző

 /a végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője,

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal (az 1. pont vonatkozásában)

 2018. évi költségvetési rendelet megalkotása (a 2. pont vonatkozásában)

**III.**

**HATÁROZATI JAVASLAT**

**………../2017. (XII.14.) Kgy. sz. határozat**

1. Szombathely Megyei Jogú Város Közgyűlése a „Javaslat az egészségügyi alapellátás fejlesztésére” című előterjesztést megtárgyalta, és elhatározza, hogy az alapellátásban dolgozó fogorvosok rezsiköltségét (villamos energia, gázdíj, távhőszolgáltatás, víz- és csatornadíj, és a hulladékszállítás) 2018. január 1. napjától átvállalja, és ennek fedezetét a GESZ éves költségvetésében biztosítja.
2. A Közgyűlés az előterjesztés 1. és 2. számú mellékletét képező fogorvosi megállapodásokat jóváhagyja, és felkéri a polgármestert, valamint a Szombathelyi Egészségügyi és Kulturális GESZ igazgatóját a megállapodások aláírására.

**Felelősök:** Dr. Puskás Tivadar, polgármester

Molnár Miklós alpolgármester

Dr. Kecskés László, az Egészségügyi Szakmai Bizottság elnöke

Dr. Károlyi Ákos jegyző

 /a végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője,

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** 2017. évi költségvetési rendelet módosítása (az 1. pont vonatkozásában)

 2017. december 31. (a 2. pont vonatkozásában)